– Jeg var snar til å stupe ut og be tiggeren ryke og reise, forteller Frp-politikeren.

Hendelsen satte en støkk i Torill Ø. Hanssen. Nå ber hun Rana kommune ta affære.

– I begynnelsen syntes jeg det var greit med tiggere, jeg jobber jo midt i sentrum og ser dette hver eneste dag, men så oppdaget jeg at de gikk etter voksne folk med gåstoler og rullatorer.

Nylig ble Hanssen vitne til en episode som fikk det til å koke over.

Rasende

– En kvinnelig tigger var på tur inn i lokket på gåstolen til en forbipasserende dame, der hvor håndveska lå. Hun ble loddrett overfalt på en veldig aggressiv måte. Jeg er så snarsint at det nesten er grusomt, og var snar til å stupe ut og be tiggeren ryke og reise ut av synet på meg.

– Kvinnens generasjon er gjerne vant til å stille opp for alle, snur på hver en krone og er kanskje ikke like tydelig når de sier nei, men blir heller litt usikre. Hun kunne ikke forsvare seg, sier Torill Ø. Hanssen.

– Forsto tiggeren hva du sa?

– Jeg var så rasende i ansikt og stemme at det talte nok alle språk som finnes i hele verden.

Opptrer som kjeltringer

Fra butikkvinduet på Skoringen holder Torill Ø. Hanssen øye med hvem som oppholder seg i gågata.

– Jeg vil påstå at det er damene som er mest aggressive. Tiggerne opptrer som kjeltringer. De som virkelig ikke har penger, ville heller ikke hatt råd til å reise hit.

– Til Norge reiser de med fly og tog, hvorfor gir folk dem så mye penger at de får råd til det, undrer Hanssen.

Vil ha paragrafendring

I Bodø og Bergen har de ifølge Frp-politikeren innført meldeplikt hvor alle som skal tigge må inn til politikammeret for å oppgi navn, hva de gjør, hvor de oppholder seg og hvor lenge de skal være.

Nå ber Torill Ø. Hanssen Rana kommune gjøre det samme gjennom en paragrafendring i politivedtektene.

– Paragraf fire er en forskrift som kommunen kan forandre i samarbeid med politidistriktet. På et eller annet vis må vi få dette inn i et system og få et forståelig regelverk å forholde oss til. Hvis vi som er medlemmer av et politisk parti skal ha stand i gågata, så må vi søke kommunen og oppgi all informasjon om tid, sted og innhold. Deretter blir det stemplet og underskrevet. Når det kommer til tiggere, så gjelder ikke dette. De kan stille seg opp uten å registrere seg noe sted. Jeg mener det må være et likt system for alle, sier Hanssen.

Utfordrer ordføreren

I Bodø skal det ha blitt laget en brosjyre på fire språk som forklarer hva brukere av bykjernen har å forholde seg til. Dette ønsker Hanssen også i Rana.

– Etter hvert ser jeg at landet i sin helhet mer eller mindre innvandres av folk som prøver å få tak i penger. Ingen kan nekte noen å tigge, men vi kan gjøre noe med måten ting blir gjort på, mener den erfarne kommunepolitikeren.

I kommunestyremøtet 7. mai spør Hanssen ordfører Kai Henriksen om han vil være behjelpelig med å sette i gang en politisk prosess for å forandre paragraf fire i politivedtektene. <\!s